Ёзуа Кіміх

**Ёзуа Ва́льтэр Кі́міх** (;  8 лютага 1995 году) — нямецкі футбаліст, абаронца мюнхэнскай «Баварыі» і нацыянальнай зборнай Нямеччыны. Шырока вядомы праз сваю ўнівэрсальнасьць, добрыя перадачы і стрэлы па браме, накіраванасьць на барацьбу і спартовую агрэсію. Яго часта параўноўваюць з былым капітанам мюнхэнскай «Баварыі» Філіпам Лямам, пераемнікам якога гулец час ад часу лічыцца. У сезоне 2019—2020 гадоў стаў уладальнікам трэблу ў складзе «Баварыі», то бок пераможцам Ліга чэмпіёнаў, Бундэсьлігі і Кубак Нямеччыны, і быў улучаны ў сымбалічную зборную году УЭФА.

## Кар’ера
### Клюбная
Кіміх ёсьць выхаванцам моладзевай акадэміі «Штутгарту». У ліпені 2013 году гулец перайшоў у табар «РБ Ляйпцыгу», склаўшы ўгоду на 2 гады. На той час ляйпцыскі клюб значыўся ў трэцім нямецкім дывізіёне, у рамках якога ён дэбютаваў 28 верасьня таго ж году, выйшаўшы на зьмену ў матчы супраць «Унтэргахінгу» (2:2). Свой першы гол малады футбаліст забіў праз два месяцы 30 лістапада, улучыўшы мяч у браму «Заарбрукену» і дапамогшы клюбу выгуляць супернікаў зь лікам 3:2. Сэзон Кіміх скончыў трывалым гульцом асноўнага складу, а клюб прасунуўся ў Бундэсьлігу 2. Наступны сэзон склаўся дзеля гульца ня менш блага, чымсьці папярэдні, бо спартовец згуляў 29 матчаў за клюб, які, аднак, фінішаваў у некалькіх кроках ад падвышэньня.

Выдатная гульня маладога таленту была запрыкмечаная кіраўнікамі «Баварыі», якая склала з гульцом пагадненьне на пачатку 2015 году. Паводле ўмоваў баварскі клюб выдаткаваў 7 млн эўра за набыцьцё паўабаронцы, але амаль усе грошы атрымаў «Штутгарт», як клюб, які выхаваў спартоўца. Дэбют Кіміха адбыўся 9 жніўня ў матчы першага раўнду Кубка Нямеччыны супраць «Нётынгена». Толькі празь месяц тагачасны трэнэр мюнхэнцаў Пэп Гвардыёля даў магчымасьць гульцю дэбютаваць у матчы Бундэсьлігі, то бок Кіміх зьявіўся на полі ў канчатку сустрэчы з «Аўгсбургам». Праз чатыры дні Кіміх дэбютаваў у гасьцявым матчы Лігі чэмпіёнаў супраць «Алімпіякоса», і праз тры дні ён упершыню выйшаў у старце ў Бундэсьлізе, згуляўшы 90 хвілінаў матчу супраць «Дармштату-98» (3:0). У выніку па сканчэньні сэзону гулец зьявіўся на полі ў 23 сустрэчах. У наступным гульнявы час футбаліста толькі павялічыўся і ён стаў трывалым гульцом асноўнага складу «Баварыі».

9 верасьня 2016 году ён загнаў свой першы гол за «Баварыю» ў матчы Бундэсьлігі супраць «Шальке-04» у гасьцёх, які завяршыўся перамогай зь лікам 2:0. Праз чатыры дні футбаліст адзначыўся сваімі першымі двума галамі ў Лізе чэмпіёнаў, дапамогшы адолець расейскі «Растоў» зь лікам 5:0. Па заканчэньні кар’еры Філіпа Ляма Кіміх заняў ягоную пазыцыю і на сталай аснове стаў правым абаронцам. 16 верасьня 2017 году ён аддаў тры галявыя перадачы Томасу Мюлеру, Ар’ену Робэну і Робэрту Левандоўскаму, якія прывялі да перамогі над «Майнцам» зь лікам 4:0. Яму ўдалося правесьці па голу ў першым, гэтак і ў другім матчах паўфіналу Лігі чэмпіёнаў 2017—2018 гадоў, чым дапамогу баварцам выбіць з турніру мадрыдзкі «Рэал». 9 лютага 2019 году Кіміх згуляў свой 100-ы матч у лізе ў кашулі «Баварыі» ў матчы супраць «Шальке-04». У тым сэзоне абаронца зьявіўся на полі ўва ўсіх 34-х матчах лігі. 23 жніўня 2020 году немец зрабіў важную галявую перадачу на Кінгсьлі Камана ў фінале Лігі чэмпіёнаў, чым забясьпечыў перамогу свайму клюбу. Кіміх пачаў сэзон 2020—2021 гадоў, атрымаўшы кашулю з нумарам 6, пасьля таго як Тыяга Алькантара сышоў у «Лівэрпул». У дадатак, футбаліст быў пераведзены галоўным трэнэрам Гансі Флікам на пазыцыю абарончага паўабаронцы. 23 жніўня 2021 году Кіміх падпісаў новы кантракт з «Баварыяй», які падоўжыў супрацу з камандай да 2025 году. 24 студзеня 2023 году ён улучыў мяч у браму «Кёльну» з адлегласьці ў 25 метраў, ураўнаўшы лік 1:1 на 90-й хвіліне. 28 кастрычніка 2023 году ён атрымаў сваю першую чырвоную картку ў прафэсійнай кар’еры. У другой палове сэзону 2023—2024 гадоў ён гуляў на пазыцыі правага абаронцы пад кіраўніцтвам трэнэра Томаса Тухэля.

13 сакавіка 2025 году Кіміх падоўжыў свой кантракт з «Баварыяй» да 2029 году. А пазьней у тым жа годзе, то бок 4 лістапада, ён згуляў у сваім 100-м матчы Лігі чэмпіёнаў, зьявіўшыся ў выяздным матчы супраць «Пары Сэн-Жэрмэн».

### Міжнародная

17 траўня 2016 году Кіміх быў улучаны ў папярэдні склад зборнай Нямеччыны на чэмпіянат Эўропы 2016 году. 29 траўня ён дэбютаваў у складзе зборнай у таварыскім матчы супраць зборнай Славаччыны, які ягоная каманда прагуляла зь лікам 3:1. 31 траўня было пацьверджана, што Кіміх трапіць у фінальны сьпіс да эўрапейскага першынства. 21 чэрвеня ён зьявіўся ў стартавым складзе зборнай у фінальным матчы групы C супраць зборнай Паўночнай Ірляндыі, замяніўшы Бэнэдыкта Гёвэдэса на пазыцыі правага абаронцы. Кіміх заставаўся галоўным правым абаронцам зборнай, якая дакрочыла да паўфіналу, і быў улучаны ў сымбалічную зборную турніру.

4 верасьня 2016 году спартовец правёў свой дэбютны гол за зборную ў пераможным матчы супраць зборнай Нарвэгіі падчас кваліфікацыі на чэмпіянат сьвету 2018 году. У 2017 годзе з камандай выступаў у Кубку канфэдэрацыяў, а праз год згуляў на чэмпіянаце сьвету. 19 траўня 2021 году быў абраны ў склад зборнай на чэмпіянат Эўропы 2020 году. Гэтак жа футбаліста запрасілі да шыхтаў каманды на чэмпіянат сьвету 2022 году і чэмпіянат Эўропы 2024 году. У верасьні 2024 году быў прызначаны капітанам зборнай. 4 чэрвеня 2025 году Кіміх згуляў свой 100-ы матч за зборную ў матчы супраць зборнай Партугаліі ў Лізе нацыяў 2024—2025 гадоў, у якім ён аддаў галявую перадачу Флёрыяну Вірцу.

## Дасягненьні
**«Баварыя»**:
* Чэмпіён Нямеччыны: 2016, 2017, 2018, 2019, 2020, 2021, 2022, 2023, 2025
* Уладальнік Кубка Нямеччыны: 2016, 2019, 2020
* Уладальнік Супэркубка Нямеччыны: 2016, 2017, 2018, 2020, 2021, 2022, 2025
* Пераможца Лігі чэмпіёнаў: 2020
* Уладальнік Супэркубка УЭФА: 2020
* Пераможца клюбнага чэмпіянату сьвету: 2020

## Крыніцы

## Вонкавыя спасылкі
* 
* 
* 

Катэгорыя:Нямецкія футбалісты